৬০ বছর পর যে কারণে পাকিস্তান যাচ্ছে ভারতীয় দল
বারবার আবেদন করেও টুর্নামেন্ট সরানো যায়নি। যে কারণে বাধ্য হয়ে ৬০ বছর পরে ডেভিস কাপে খেলতে পাকিস্তানে যাচ্ছে ভারতীয় দল। 







টেনিস প্রতিযোগিতায় অংশ নিতে পাকিস্তান সফরে যাওয়া প্রসঙ্গে ভারতীয় টেনিস সংস্থার সচিব অনিল ধুপর বলেন, ‘আমাদের আবেদন খারিজ হয়েছে। তাই আমরা যেতে বাধ্য হচ্ছি। যদি অন্য কোনো দেশে খেলা হতো তাহলে ভালো হতো।’




তিনি আরও বলেন, ‘আমাদের পাকিস্তানে খেলতে যাওয়ার কোনো ইচ্ছা নেই। তারপরও আমাদের যেতে হচ্ছে। তার কারণ, ডেভিস কাপ হলো টেনিসের বিশ্বকাপ। এত গুরুত্বপূর্ণ একটা প্রতিযোগিতা ছেড়ে দেওয়া যায় না।’
ধুপর বলেন, ‘যদি আমরা খেলতে না যেতাম তাহলে দেশের টেনিস খেলোয়াড়দের শাস্তি দেওয়া হতো। টেনিস সংস্থাকে শাস্তি দেওয়া হতো। তাতে এত বছরে টেনিস যতটা এগিয়েছে তা মাঠে মারা যেত। দেশের টেনিসকে বাঁচিয়ে রাখার জন্যই এ সিদ্ধান্ত নিতে হয়েছে। কেন্দ্রীয় সরকারকে ধন্যবাদ আমাদের অনুমতি দেওয়ার জন্য।’
তিনি আরও বলেন, ‘আন্তর্জাতিক টেনিস সংস্থা সুরক্ষার বিষয়টি দেখছে। ওরা জানিয়েছে, আমাদের খেলোয়াড়দের কোনো সমস্যা হবে না। খেলোয়াড়রাও তৈরি। আমরা পাকিস্তানে গিয়ে ওদের হারিয়ে আসব।’

বারবার আবেদন করেও টুর্নামেন্ট সরানো যায়নি। যে কারণে বাধ্য হয়ে ৬০ বছর পরে ডেভিস কাপে খেলতে পাকিস্তানে যাচ্ছে ভারতীয় দল।